ຊາວໜຸ່ມ ມຊ ສ່ອງແສງໄຕມາດທີ I ປະຈຳປີ 2018 ພ້ອມວາງແຜນວຽກໄຕມາດທີ II
ຄະນະຊາວໜຸ່ມປະຊາຊົນປະຕິວັດລາວ ມະຫາວິທະຍາໄລແຫ່ງຊາດ (ມຊ) ຈັດກອງປະຊຸມສ່ອງແສງໄຕມາດທີ I (ເດືອນ 1, 2 ແລະ 3 ) ປະຈຳປີ 2018 ແລະ ວາງທິດທາງແຜນການເຄື່ອນໄຫວໃນໄຕມາດທີ II (ເດືອນ 4, 5 ແລະ 6) ປະຈຳປີ 2018 ເມື່ອວັນທີ 14 ມີນາ ຜ່ານມາ ທີ່ຫ້ອງປະຊຸມຄະນະວິທະຍາສາດສັງຄົມ ມະຫາວິທະຍາໄລແຫ່ງຊາດ, ໂດຍໃຫ້ກຽດເປັນປະທານຂອງສະຫາຍ ປອ. ຕຸດາວັນ ໜໍ່ເມືອງເສດ ຮອງເລຂາຄະນະບໍລິຫານງານຊາວໜຸ່ມ ກະຊວງສຶກສາທິການ ແລະ ກິລາ ຜູ້ຊີ້ນຳຄະນະຊາວໜຸ່ມປະຊາຊົນປະຕິວັດລາວ ມະຫາວິທະຍາໄລແຫ່ງຊາດ, ສະຫາຍ ຮສ. ໂພສີ ທິບດາວັນ ຄະນະພັກ ມະຫາວິທະຍາໄລແຫ່ງຊາດ ຜູ້ຊີ້ນຳອົງການຈັດຕັ້ງຊາວໜຸ່ມປະຊາຊົນປະຕິວັດລາວ ມຊ, ສະຫາຍ ພຽງສະໜິດ ຈັນທະວີໄຊ ເລຂາຄະນະຊາວໜຸ່ມປະຊາຊົນປະຕິວັດລາວ ມຊ, ມີຄະນະບໍລິຫານຊາວໜຸ່ມ ມຊ, ເລຂາ-ຮອງເລຂາຄະນະບໍລິຫານງານຊາວໜຸ່ມ 14 ຮາກຖານ, ກອງເລຂາ ແລະ ຜູ້ປະສານງານຂອງແຕ່ລະຮາກຖານ ພາຍໃນມະຫາວິທະຍາໄລແຫ່ງຊາດ ເຂົ້າຮ່ວມ 30 ສະຫາຍ.
ໂອກາດດັ່ງກ່າວ, ສະຫາຍ ຮສ. ພົມບຸດ ສະດາຈິດ ຄະນະພັກຮາກຖານ ຜູ້ຊີ້ນຳ 3 ອົງການຈັດຕັ້ງມະຫາຊົນ ຄະນະວິທະຍາສາດສັງຄົມ ໄດ້ກ່າວສະຫຼຸບຜົນງານການເຄື່ອນໄຫວທີ່ພົ້ນເດັ່ນໃນໄຕມາດທີ I (ເດືອນ 1, 2 ແລະ 3 ) ປະຈຳປີ 2018 ຂອງຄະນະຊາວໜຸ່ມປະຊາຊົນປະຕິວັດລາວ ມະຫາວິທະຍາໄລແຫ່ງຊາດ ໂດຍສະເພາະໄດ້ສຳເລັດໃນການຈັດພິທີປາຖະກະຖາຫວນຄືນມູນເຊື້ອຂອງກອງທັບປະຊາຊົນລາວ ເນື່ອງໃນໂອກາດວັນສ້າງຕັ້ງກອງທັບ ຄົບຮອບ 69 ປີ, ໄດ້ນຳພາສະມາຊິກເຂົ້າຮ່ວມແລກປ່ຽນວັດທະນາທຳໃນງານສະແດງຄອນເສີດຂອງຊາວໜຸ່ມ-ເຍົາວະຊົນຣັດເຊຍ, ຈັດຕັ້ງອອກແຮງງານລວມ (ວັນເສົາແດງ) ທົ່ວ ມຊ ໄດ້ຈຳນວນ 3 ຄັ້ງ, ລົງກວດກາການປະຕິບັດລະບຽບຂອງນັກສຶກສາ ຈຳນວນ 3 ຄັ້ງ, ຄະນະຊາວໜຸ່ມຮາກຖານ ຄະນະສຶກສາສາດ ໄດ້ຈັດຕັ້ງພົບປະໂອ້ລົມສະມາຊິກ ໄດ້ຈຳນວນ 12 ຄັ້ງ, ໄດ້ຈັດພິທີຮັບອະນຸຊົນຜູ້ກ້າວໜ້າເຂົ້າເປັນສະມາຊິກເຍົາວະຊົນ ຈຳນວນ 88 ນ້ອງ ເປັນຍິງ 56 ນ້ອງ, ຊາວໜຸ່ມຄູ-ອາສາສະໝັກ ຄະນະສຶກສາສາດ ໄດ້ຈັດພິທີຮັບເອົາສະມາຊິກໃໝ່ ຈຳນວນ 61 ສະຫາຍ ເປັນຍິງ 35 ສະຫາຍ ແລະ ໄດ້ປະກອບສ່ວນເຂົ້າວຽກງານຊ່ວຍເຫຼືອສັງຄົມອື່ນໆອີກຫຼາຍຢ່າງ ເປັນຕົ້ນແມ່ນການບໍລິຈາກເລືອດ, ເຂົ້າຮ່ວມກິດຈະກຳແລກປ່ຽນນັກສຶກສາ ແລະ ທຸກວຽກງານທີ່ໄດ້ຮັບມອບໝາຍຈາກຂັ້ນເທິງ, ໄດ້ນຳສົ່ງບົດຄົ້ນຄວ້າເພື່ອນຳສະເໜີ ການທົດລອງງົວທອມ ທີ່ປະເທດຍີ່ປຸ່ນ ຈຳນວນ 1 ຫົວບົດ. ນອກຈາກນັ້ນ, ສະມາຊິກຊາວໜຸ່ມນັກສຶກສາທົ່ວ ມຊ ຍັງໄດ້ຮັບທຶນການສຶກສາຈາກມູນິທິທຶນການສຶກສາ ມະຫາວິທະຍາໄລແຫ່ງຊາດ ຈຳນວນ 853 ສະຫາຍ, ຍິງ 401 ສະຫາຍ.
ພ້ອມກັນນີ້, ທ່ານຍັງໄດ້ກ່າວລາຍງານທິດທາງແຜນການໄຕມາດທີ 2 ໂດຍຈະສືບຕໍ່ກະກຽມຊຸກຍູ້ການຈັດຕັ້ງເປີດກອງປະຊຸມ 3 ຂັ້ນຂອງຄະນະບໍລິຫານງານຊາວໜຸ່ມທົ່ວມະຫາວິທະຍາໄລແຫ່ງຊາດ, ຈັດຕັ້ງເຜີຍແຜ່ລະບຽບ ແລະ ສຶກສາອົບຮົມແນວຄິດໃຫ້ສະມາຊິກຊາວໜຸ່ມ, ສືບຕໍ່ເອົາໃຈໃສ່ການປະກອບສ່ວນເຂົ້າໃນຂະບວນການຮຽນ-ການສອນ ຕາມຄຳຂວັນ “ສອນດີ-ຮຽນເກັ່ງ” ທີ່ກະຊວງສຶກສາທິການ ແລະ ກິລາວາງອອກ ໂດຍເນັ້ນໃສ່ 5 ຫຼັກມູນການສຶກສາ ແລະ ກະກຽມສ້າງຂະບວນການຄໍານັບຮັບຕ້ອນວັນສຳຄັນຂອງຊາດ ແລະ ວັນບຸນຕ່າງໆ ທີ່ຈະມາເຖິງ.ໂອກາດດຽວກັນ, ສະຫາຍ ປອ. ຕຸດາວັນ ໜໍ່ເມືອງເສດ ກໍ່ໄດ້ມີຄຳເຫັນເນັ້ນໜັກໃຫ້ບັນດາສະຫາຍປະຕິບັດວຽກງານໂດຍມີຈຸດສຸມ ເປັນຕົ້ນແມ່ນການສຶກສາອົບຮົມແນວຄິດຂອງນັກຮຽນ-ນັກສຶກສາ, ເອົາໃຈໃສ່ວຽກງານກໍ່ສ້າງພະນັກງານຮຸ່ນສືບທອດ ແລະ ເຮັດໄດ້ຕາມແບບແຜນ 4 ບຸກທະລຸ, ສົ່ງເສີມໃຫ້ຊາວໜຸ່ມມີຄວາມຮູ້ຄວາມສາມາດທຽບເທົ່າສາກົນ.
ສຳລັບກອງປະຊຸມໃນຄັ້ງນີ້, ຍັງມີການສະເໜີ ແລະ ແລກປ່ຽນຄວາມຄິດເຫັນຮ່ວມກັນ, ພ້ອມກັນນັ້ນ ສະຫາຍ ພຽງສະໜິດ ຈັນທະວີໄຊ ກໍ່ໄດ້ມອບໃບຍ້ອງຍໍໃຫ້ແກ່ຄະນະບໍລິຫານງານຊາວໜຸ່ມຮາກຖານ ຄະນະສຶກສາສາດ, ອັກສອນສາດ ແລະ ວິສະວະກຳສາດ ທີ່ເຂົ້າຮ່ວມໂຄງການ ອ້າຍເອື້ອຍ ສອນພາສາອັງກິດໃຫ້ນ້ອງ ທີ່ແຂວງບໍລິຄຳໄຊ ໃນປີທີ່ຜ່ານມາອີກດ້ວຍ.
ອຳໄພວັນ